Der er ikke mange indtægter, men stadig masser af udgifter i de danske Superliga-klubber.

Derfor skal der tænkes kreativt i forsøget på at få tiltrængte kroner i kassen.

I Brøndby er man som i flere andre klubber presset på likviditeten, men man har på få dage fået over en million kroner i kassen igennem salg af en såkaldt støttetrøje.

Trøjen blev sat til salg fredag, og den gik som varmt brød hos bageren søndag morgen.

Faktisk var der så mange inde for at købe trøjen, at Brøndby Shoppens hjemmeside oplevede flere nedbrud.

I løbet af det første døgn blev det solgt over 2000 af Brøndbys 'Aldrig alene-trøje', som er udviklet sammen med Hummel og Bertore.DZN.

Sådan ser trøjen ud. Screendump fra Brondby.com

Også i i begyndelsen af denne uge har der været godt gang i salget, og tirsdag kl. 13 rundede klubben fra Vestegnen 3400 solgte støttetrøjer.

Prisen er 399 kr. for voksenstørrelser og 349 kr. for børnetrøjer, så status tirsdag middag er, at klubben har fået i omegnen af 1,3 mio. kr. i kassen.

Trøjen kan bestilles frem til 15. maj, og den bliver kun produceret i det antal, der bliver bestilt.

Brøndby undersøger lige nu muligheden for også at kunne få den produceret til helt små børn efter at have fået flere henvendelser fra personer, der gerne ville have en støttetrøje til de mindste.

På klubbens hjemmeside er der lavet en tæller, så man løbende kan følge salget.

Brøndby er ikke den eneste klub, der har lavet en støttetrøje. I AGF lancerede man i sidste uge en støttetrøje og oplevede straks stor efterspørgsel.

FC Midtjylland satte fredag en særlig støttetrøje til fordel for regionens hospitaler til salg, og lørdag formiddag var alle 400 eksemplarer solgt.

Superligaens førerhold håber at kunne spille en kamp i trøjen, når ligaen på et tidspunkt genoptages.

Se også: I fornemt selskab: Schmeichel slår målmandslegender

Se også: Medie: UEFA giver europæiske ligaer deadline

Se også: FCK-stjerne gennemgår operation